
Lovestruck

	Natalie

	Így Halloween közeledtével egyre jobban elhatalmasodott rajtam az aggodalom. Valójában nem akartam beöltözni, mégis elég rémisztő jelenség voltam, mert a fél évvel ezelőtti szakításom óta még csak meg sem próbáltam ismerkedni. Persze a szerelem nem lóverseny, nem valami futam, ahol győzni kell, mert... mert egyszerűen nem az. Csakhogy a mai világ, meg úgy általában a társadalom, észrevétlenül is rád nehezedik. Tudat alatt meg akarsz felelni. Nem akarod, hogy úgy nézzenek rád, mint valami szerencsétlenre, amiért huszonhárom évesen egyedül vagy.

	Bezzeg a mi időnkben, mondják, amikor kibököd, hogy te még nem tartasz ott, ahol szerintük kellene.

	Mert persze a te álláspontod nem is érdekes. Az, hogy te mit akarsz, mire vágysz, senkit sem érdekel. Úgy kell tenned, ahogy abban a kibaszott nagykönyvben meg van írva. Csakhogy semmi sincs előre megírva. Vagyis lehet, de megnyugodhatsz: javítható, átírható, mert a sorsod kovácsa te magad vagy, nem egy könyv, és végképp nem a társadalom. A világ változik, az emberek változnak, a szokások is változnak, szóval nem kell kétségbeesni, ha valami nem jön össze. Majd összejön legközelebb.

	Nekem természetesen ezt könnyebb volt elméletben ismételgetni, mint ténylegesen elhinni. Olyan ember vagyok, aki képes teljesen felesleges dolgokon is órákig aggódni. Engem például simán ébren tart este a gondolat, hogy másnap mi lesz velem, ha nem kapok a boltban friss zsemlét. Így történt ez a függetlenségemet illetően is.

	Egyik este az Édes kis semmiséget adták a tévében. Klasszikus romantikus vígjáték, amit én is nagyon szeretek, és azon az estén valahogy egészen a csontjaimig hatolt a mondandója. A végén sírtam is. Még szerencse, hogy egyedül lakom, mert így nem kellett senkinek magyarázkodnom arról, hogy totálisan kilátástalannak érzem az életemet, miközben igazából semmi komoly okom nem volt panaszra.

	Az utolsó évemet töltöttem az egyetemen. Kiegészítő mesterképzés volt, de a nem várt szakítás miatt halasztottam egy évet. Felix szerint kihűlt a szerelmünk, úgyhogy összepakolt és elment. Középiskolás szerelem volt a miénk, szóval nem csoda, hogy elég mélyen érintett. Szerettem. Azt hittem, ő lesz a férjem, meg minden hasonló klisé, amit az ember ilyenkor elképzel magának. A sors viszont nyilván nem ezt akarta, úgyhogy Felix lelépett.

	Még szerencse, hogy a lakás, amiben együtt laktunk, a szüleim tulajdona volt. Annak idején apa lakott benne, de miután összeházasodtak anyával, nem volt szíve eladni, így inkább kiadták. Aztán ahogy felnőttem, rám szállt. Hálás voltam érte. Tökéletesen megfelelt arra, hogy ott éljek, amíg tanulok, dolgozom, és pénzt gyűjtök az életre.

	Vagyis... ja. Az életre.

	Csak éppen azzal nem számoltam, hogy lesz egy kész terv a fejemben, aztán egyszer csak semmivé foszlik az egész. Mióta Felix lelépett, fogalmam sem volt, mit kellene csinálnom.

	Szóval azon a filmes estén egyszer csak elfogott a rettegés, hogy egyedül maradok, és – mint Bridget Jones-t – végül farkaskutyák falják fel a magány miatt elhullott testemet. Ekkor döntöttem úgy, hogy regisztrálok egy társkeresőre.

	Mi lehet ebben olyan nehéz?

	Csak beszélgetni kell, aztán hátha alakul valami – gondoltam. Persze. Mert ez biztos így működik. Nekem ezek az oldalak teljesen kimaradtak az életemből, mert ott volt Felix, így naivan azt hittem, nem lehet túl bonyolult.

	Eléggé kislányos arcom és megjelenésem van. Eredeti szőke vagyok, zöld szemekkel, középmagas, vékony, mint egy elcseszett Barbie baba. Hamarabb néznek tizenhétnek, mint huszonháromnak, úgyhogy rögtön egy csomó nálam fiatalabb srác írt, hogy megismerne, meg persze mást is csinálna velem. Ezt körülbelül egy óráig bírtam. Nem is igazán találtam olyat, akit tényleg meg akartam volna ismerni, úgyhogy végül arra jutottam, hogy a Lovestruck egyszerűen nem nekem való.

	Éppen törölni készültem a fiókomat, amikor az alkalmazás értesítést küldött, hogy megtalálta a hozzám legjobban passzoló férfit. Felhorkantam. Persze, nyilván. Ha én magam sem tudom pontosan, mit akarok, majd biztos egy applikáció mondja meg nekem a tutit.

	Tévedtem.

	Just_River már az első pillanatban megfogott. A külseje pedig tényleg csak hab volt a tortán. Egyedül a kora aggasztott egy kicsit – harmincöt volt feltüntetve a profilján –, de tetszett az érdeklődési köre, az egyszerűsége, az, ahogyan bemutatta magát. Nem volt benne semmi erőlködés, semmi művi. Szóval lőttem neki egy nyilat.

	És életemben először nem kezdtem el agonizálni azon, hogy most vajon mit csináltam. Egyszerűen kinyomtam a telefont, aztán lefeküdtem aludni. Fura volt, mert valami egészen különös nyugalom árasztotta el a testemet és az elmémet. Jó ideje nem éreztem ilyet, úgyhogy ki is használtam. Úgy aludtam, mint akit fejbe vertek, és másnap aztán jött a meglepetés.

	River is küldött nekem egy nyilat, sőt még üzenetet is írt. Azt írta, látja, hogy nem vagyok online, de ha később lesz kedvem, ő szívesen beszélgetne velem az aranyhalak titokzatos életéről. Ez annyira váratlanul vicces volt, hogy rögtön újabb piros pontot kapott nálam.

	Beszélgetni kezdtünk, és ami azt illeti, meglepően lelkesen vetettem bele magam az egészbe. Olyannyira, hogy három nap után megadtam neki a WhatsApp-elérhetőségemet. Néha magam sem hittem el, hogy ez tényleg velem történik. Olyan fesztelen lettem a társaságában, olyan természetesen ment vele minden, hogy szinte észre sem vettem, mennyire jólesik.

	Mégsem léptünk túl a chatelésen. Nem volt videóhívás, nem beszéltünk meg találkozót sem, de közben valahogy mégis mindent megtudtunk egymásról.

	River Carter harmincöt éves, elvált, autóalkatrészekkel kereskedik, és feltűnően jóképű. Bak csillagjegyű, van két palotapincsije – Russell és Pippa –, szereti a száraz vörösbort, a retro francia vígjátékokat, és valósággal rajong a paradicsomos húsgombócért.

	A leglényegtelenebb dolgokról is képesek voltunk órákig beszélgetni. Engem pedig teljesen magával ragadott ez az egész. Tudom, hülyén hangzik, de olyan érzés volt, mintha pontosan erre éhezett volna a megsebzett lelkem. Mintha már ennyitől is elkezdhetett volna újra felépülni.

	És ez így ment közel három héten át. Munka előtt, munka közben – amit kicsit azért szégyellek –, munka után, hétvégén, hétköznap, teljesen mindegy volt. Egyetlen véletlen beszélgetésből valami megtörhetetlen lánc lett közöttünk. River szinte észrevétlenül vált az életem részévé.

	***

	Már csak egyetlen nap választott el minket a Halloweentől, és mikorra sikerült időpontot kapnia menyasszonyiruha-próbára a barátnőmnek? Naná, hogy Halloween előtt egy nappal. Persze mentegetőzött, hogy csak most jutott hely, meg egyébként is, és hasonlók. Nem róttam fel neki. Jó, egyszer azért igen, de csak azért, mert szabadságot kellett kivennem miatta a könyvelőirodából.

	Egyelőre még csak gyakornok voltam, pedig adószakértőként kiválóan végeztem a munkámat. Csak hát a főnök jobbkeze nehezen viselte, hogy ügyesebben bánok a számokkal, mint ő. Én végül nem bántam a helyzetet, mert így minden az ő nyakába szakadt, én pedig többnyire csak tologattam az aktákat, és csendben figyeltem, hogyan fő a saját levében.

	Lélekszakadva estem be a White Wedding előkelő szalonjába, amelynek díszes és meglehetősen giccses előterében már ott várt Queen egy ismeretlen szőke nő társaságában.

	Queennel a Matthew’s ügyvédi iroda felvételijén ismerkedtünk meg. Én munkát kerestem, neki pedig gyakorlati hely kellett volna. A mai napig nem teljesen értem, miért volt szüksége a történelmi diplomájával egy ügyvédi iroda által kiállított gyakorlati papírra. Ha nagyon őszinte akarok lenni, azt sem tudom pontosan, mi a végzettsége. Talán restaurátor, talán régész. Valami ilyesmi. Az biztos, hogy nem hétköznapi szakmája van.

	A lényeg az volt, hogy neki csak néhány óra gyakorlatra lett volna szüksége, miközben az iroda egyetlen betöltendő állást hirdetett meg. Természetesen engem választottak. Én viszont lemondtam a javára, mert úgy éreztem, neki nagyobb szüksége van rá, és végül sikerült is megoldást találni a helyzetre. Queen azóta sem győz hálálkodni. Meghívott kávézni, aztán valahogy úgy alakult, hogy azóta is jóban vagyunk.

	– Sziasztok! Bocsánat, hogy késtem, de nem találtam ide – fújtam ki magam, miközben odasétáltam hozzájuk.

	Már első pillantásra feltűnt, hogy Queen édesanyja nincs sehol.

	– Anyukád? – kérdeztem kíváncsian.

	– Dolgozik. Tudod, hogy onnan bazi nehéz elszabadulni – forgatta meg a szemét bosszúsan, de azért közben mosolygott is.

	Persze, hogy mosolygott. Esküvő előtt állt.

	– Ó! – kapott hirtelen a fejéhez, aztán a mögötte csendben álldogáló nő felé nyújtotta a kezét. – Ő itt Hadley, a szomszédom és egyben jó barátnőm. Meséltem már róla, csak még nem találkoztatok. – Aztán felém mutatott. – Ő pedig Natalie, egy másik kedves barátnőm. Neki köszönhetem a gyakorlati óráimat.

	Kissé szürreális volt a jelenet. Ott álltunk egymással szemben: két szőke hajú, zöld szemű nő. Ha éppen lánybandát akartunk volna alapítani, akkor a Queen’s Barbie Army egészen tökéletes név lett volna hozzá.

	Hogy honnan jutott eszembe ekkora hülyeség? Fogalmam sincs. Vagyis dehogynem. Szerintem River hatott rám. Mellette valahogy elkezdtem poénosabban nézni az életet. Ahogy már mondtam, a lénye tényleg jót tett a lelkemnek.

	– Nagyon örülök – nyújtotta felém kedvesen a kezét Hadley.

	– Én is – mosolyogtam rá, miközben kezet fogtunk.

	– Jól van, akkor gyertek utánam! Pezsgőzni fogunk, és végre megcsodálhattok esküvői ruhában is – tárta szét a karját Queen, majd elindult befelé a szalonba.

	Barna copfja ide-oda libegett a háta mögött, és a csípője majdnem ugyanilyen lelkesen követte a mozdulatot.

	– Van már konkrét elképzelésed, vagy itt leszünk estig? – kérdezte Hadley, és be kellett vallanom, engem is pontosan ez érdekelt.

	– Van konkrét tervem, de két hete mondom, hogy ma lesz a nap – fordult vissza izgatottan, az utolsó szót különösen nagy jelentőséggel kiejtve.

	– Igen, emlékszem, csak érdeklődtem. A családom úgyis éhen hal nélkülem, szóval végül is mindegy, hogy egy vagy három órát töltök itt – vonta meg a vállát Hadley kuncogva, aztán végignézett a szalonon.

	A hely hatalmas volt. Több menyasszony is ruhát próbált egyszerre, és nem mindegyikük nézett úgy a tükörképére, mint aki élete legszebb pillanatát éli át.

	– Családod? – kérdeztem kíváncsian, mert úgy gondoltam, ideje valahogy elkezdeni a normális ismerkedést kettőnk között.

	– A férjem és a fiam – válaszolta derűsen.

	– Komolyan? – kerekedett el a szemem.

	Egyszerűen nem nézett ki többnek huszonöt évesnél, aztán bumm, jött a fejlövés.

	– Igen, teljesen komolyan – nevetett fel, aztán kissé közelebb hajolt hozzám, és már-már bizalmasan hozzátette: – Hihetetlen, de bőven elmúltam harminc.

	Fintorogva vont vállat, én pedig ettől valami egészen indokolatlan módon megkönnyebbültem. Azt hittem, csak én vagyok ilyen szerencsétlen, hogy fiatalabbnak néznek a koromnál, de az ő vallomása valahogy megnyugtatott.

	– Pedig nagyon fiatalos vagy – mondtam, amolyan ügyetlen bóknak szánva, és közben reméltem, hogy ezzel sikerül palástolnom a lányos zavaromat is.

	– Üdvözlöm önöket! – szakította félbe a beszélgetésünket egy kedves, lágy hang. – Selena vagyok, én fogok segíteni a ruha kiválasztásában.

	A ruha szót pont olyan ünnepélyesen hangsúlyozta ki, ahogy Queen korábban a nagy napot. Arra jutottam, hogy ez valószínűleg valami külön esküvős jelenség.

	– Üdv! Én vagyok az ara – pattant rögtön elé Queen olyan lelkesedéssel, mintha attól tartana, valaki esetleg elfelejti, ki miatt vagyunk itt.

	– Koszorúslányruhát is nézünk, vagy egyelőre csak menyasszonyi ruhákat? – érdeklődött Selena.

	Queen elhúzta a száját, majd ránk pillantott. Nem tudom, miért, de Hadleyvel egyszerre kezdtük rázni a fejünket.

	– Egyelőre csak menyasszonyi ruhákat – felelte végül Queen, aztán előhalászta a telefonját a válltáskájából, Hadley kezébe nyomta, ő pedig azonnal mutogatni kezdte Selénának az elképzeléseit. Aztán elsétáltak.

	– Szerintem üljünk le oda – mutattam egy szabad kanapé felé, amely úgy nézett ki, mintha egy viktoriánus díszletből menekült volna ide. Ennek megfelelően kényelmetlen is volt.

	– Te is mész a holnap esti Halloween-bulijukra? – vette fel újra a beszélgetés fonalát Hadley.

	– Igen, hivatalos vagyok, csak még fogalmam sincs, minek öltözzek – fújtam ki a levegőt, miközben diszkréten belenyúltam a táskámba, és elővettem a telefonomat.

	Tudom, tiszteletlenség a barátnőm menyasszonyiruha-próbáján a netet bújni, de éreztem, hogy rezgett a mobilom, és arra gondoltam, talán valami fontos.

	– Hm – töprengett el Hadley. – Miért nem kölcsönzöl ki egy báli ruhát? Gyakorlatilag bármelyik Disney-hercegnő lehetnél.

	Kuncogott, én viszont úgy néztem rá, mintha most közölte volna, hogy titokban sellő.

	– Egy buliba megyek, nem az angol király vacsorájára – vágtam rá őszintén, aztán szinte azonnal meg is bántam a hangnemet. – Bocsánat. Ez kicsit tapintatlan volt.

	– Nem, dehogy – húzta el a száját. – Nekem sem kellene mindenbe beleütnöm az orromat.

	Oldalra nézett, én pedig azonnal kínosan kezdtem érezni magam. Néhány másodperc múlva viszont arra jutottam, hogy valójában egyáltalán nem mondott hülyeséget. Sőt. Soha nem volt még rajtam igazán szép ruha. Olyan, amitől az ember egy pillanatra tényleg másnak, különlegesebbnek érzi magát. És most már pénzem is volt rá.

	Egyszer az életben én is lehetek hercegnő.

	Ahhoz nem kell feltétlenül herceg.

	– Talán, ha Queen végzett, én is szétnézek – mosolyogtam rá végül barátságosabban.

	Visszamosolygott, és éppen mondani akart valamit, amikor megszólalt a telefonja.

	– Bocsánat, ezt fel kell vennem – mutatott az ajtó felé, majd felállt a kanapéról. – Kimegyek telefonálni.

	– Persze.

	Amíg ő elsétált, én csak ültem ott, és újra végigfuttattam a tekintetemet a szalonon. A fodrokon, a csipkéken, a fátylakon, a tükrökben megsokszorozódó fehérségen. És akkor valami egészen furcsa érzés kerített hatalmába.

	Nem is tudnám rendesen megmagyarázni, de olyan volt, mint amikor az ember szerelmes lesz.

	Az a feszülten izgatott várakozás. Az a vágyakozás. Az a sok megnevezhetetlen érzelem, mintha egyszerre ezer apró pillangó rebbenne fel a gyomromban. Hirtelen rettenetesen vágytam rá, hogy egyszer én is úgy álljak ott, mint ezek a gyönyörű lányok a tükrök előtt. Mint Queen. Hogy egyszer nekem is legyen egy ilyen napom.

	Tudtam, hogy eljön.

	Egyszer biztosan eljön az én napom is.

	Végül megnéztem a telefonomat. River írt. Nem is keveset, ami azt illeti.

	"Remélem, minden rendben veled! Reggel nem írtál, én pedig itt vergődöm kínok között, hogy mi lehet veled. :("

	Elmosolyodtam az üzeneten. Már írni kezdtem a választ, aztán mégis megálltam. Inkább készítettem egy képet a szalonról, elküldtem neki, és csak utána pötyögtem be:

	"Éppen fontos dolgom van. :) Ne haragudj, hogy nem írtam, rohanás volt az egész délelőtt."

	Nem kellett sokat várnom a válaszra.

	"Lemaradtam valamiről? O.o Férjhez mész?"

